Putin jubilează. Vestea teribilă primită de Ucraina din partea Bruxelles-ului. "Nu există un consens în Uniunea Europeană"
Șeful diplomației europene, Josep Borrell, a anunțat, marți, la Bruxelles, că, deocamdată, nu există deocamdată un consens în Uniunea Europeană pentru trimiterea de instructori militari pe teritoriul Ucrainei.
Borrell a spus, într-o conferință de presă, că a fost lansată o dezbatere cu privire la această eventualitate, "dar nu există, pentru moment, o poziţie comună clară în legătură cu acest subiect".
Luni, Kievul a anunţat că "în scurt timp" în Ucraina vor veni instructori francezi pentru formarea soldaţilor ucraineni, pentru ca ulterior să dea înapoi şi să menţioneze că "discuţiile continuă" cu Franţa şi alte ţări în legătură cu această problemă; similar, Ministerul francez al Apărării a indicat că se fac demersuri, fără a confirma trimiterea instructorilor.
Întrebat, marţi, pe această temă, preşedintele rus Vladimir Putin a asigurat că respectivii instructori sunt "deja acolo", în Ucraina, sub "aparenţa mercenarilor".
În ce-l priveşte, secretarul general al NATO, Jens Stoltenberg, a amintit marţi, înainte de reuniunea miniştrilor apărării, că nu se pune problema ca Alianţa nord-atlantică să trimită soldaţi să lupte în Ucraina, fără a exclude totuşi eventuala trimitere de instructori militari.
Josep Borrell a mai indicat că până acum au fost deja formaţi circa 50.000 de militari ucraineni prin intermediul unui program finanţat de UE şi alţi 10.000 ar putea fi formaţi înainte de sfârşitul acestui an.
Sursa: Agerpres
Dată publicare:
28-05-2024 22:35